钦定古今图书集成/历象汇编/岁功典/第058卷 > 秋宵读书赋 王延龄
## 钦定古今图书集成/历象汇编/岁功典/第058卷 > 秋宵读书赋 王延龄

独。夜寥寥兮清我素襟，践艺城兮游遨书林。观先王
之行道，见古人之同心。羲农之精微兮含阴吐阳，周
孔之奥秘兮神入鬼出。有礼乐经邦之化，有德刑御
人之术。虽兴风而致理，或因文而丧质。借如助筑于
涧，垂钓在川，梦来而所象方得，繇启而其贶必甄。何
风云之冥感，而君臣之道全。谟明弼谐，开物成务。仪
在楚而何辱，隗得燕而何遇。起之来兮而长平不守，
季之入兮而武关非固。将吉凶之由人，伊存亡之有
数。若乃大夫西都之佳赏，公子南皮之胜瞩。将军之
画阁天半，卫尉之凉台水曲。驰香车与宝马，炫纤罗
及美玉。玉馔金觞暮不归，妙舞清歌断方续。何贵幸
之斯甚，为欢娱以自足。士有窜江滨“兮不用，首河梁
兮永辞。长门幽绝恨欲死，掖庭一去还无期。黄鸟嘤
嘤兮野花落，白露瀼瀼兮边草衰。此时但能登高而
远望，孰云不肠断兮泪如丝。”夫以聪明正直，维神之
假，有才无位，奚其为者？行莫过于颜曾，文莫先于班
贾。空竞竞于人世，竟蹉跎于物下。能育其宝则宜，无
屯不与，其命何生？此人仗雄剑以激愤，一欲问夫苍
旻。夜如何其夜己阑，闲琴牢落坐南端。流月曈曈兮
素华满，银釭煜煜兮清光寒。于是开中轩，矖晴盼，天
敞朗兮北斗何高，云依微兮南山可见。银河既已倾，
玉窗又以明，哀鸿嗷嗷兮空际远，坠叶纷纷兮林外
轻。已而群感互兴，众念相积，怜稚颜兮何暮，对流年
以自惜。徒见其生也，杨柳繁华为我春。不知其死也，
松槚幽泉为我夕。何恃俊于祢衡，何恸穷于阮籍？郭
璞蒙垢兮岂不洁，幽兰无人兮终自芳。黄绶从来兮
非所愿，白云逶迤兮满山。自得长歌太平事，胡为扰
扰风尘间。